Peti naslov NFL prvaka New England Patriotsa ujedno je i peti naslov legendarnog trenera Billa Belichicka. U 51. Super Bowlu Patriotsi su u Houstonu pred 73.000 gledatelja u produžetku pobijedili Atlanta Falconse sa 34-28 u najvećem preokretu u povijesti najgledanije utakmice u SAD-u.

Patriotsima je ovo bio rekordni deveti nastup u Super Bowlu, od toga su čak sedam puta u finale stigli u 21. stoljeću, odnosno otkako je u tom klubu Bill Belichick glavni trener. Ovaj puta njegova momčad je do naslova došla nakon najvećeg preokreta u povijesti Super Bowla, jer je Atlanta sredinom treće četvrtine vodila 28-3.

Američki Hrvat Belichick rekorder NFL-a

Stručnjak hrvatskih korijena već je sada najuspješniji trener u povijesti NFL-a po broju pobjeda u doigravanju sa 26 (drugi Tom Landry ima 20). Ovo mu je bio rekordni sedmi put da vodi momčad u finalu (Don Shula je drugi sa šest), a sada je postao i rekorder sa pet naslova prvaka (2002, 2004, 2005, 2015, 2017). Iza njega sa četiri naslova je Chuck Noll, koji je 70-ih vodio Pittsburgh Steelerse.

Bill Belichick je, možemo slobodno reći, najveći Hrvat u povijesti dijaspore u SAD-u, možda čak i općenito.

U sezoni 2007/2008. vodio je Patriotse do još jednog rekorda, ligaški dio sezone završili su bez poraza, sa omjerom 16-0. Patriotsi su tada postali prva momčad NFL-a, nakon Miamija, koja je sezonu završila bez poraza. Miami Dolphinsi su 1972. imali omjer 14-0 (tada je ligaški dio imao 14 kola).

Bill Belichick je druga generacija američkih Hrvata. Njegov otac Steve Belichik se rodio kao Biličić, a igrao je za Detroit Lionse. Billov djed Ivan stigao je sa suprugom Marijom Barković u Ameriku iz Draganića pored Karlovca.

Novi Super Bowl osvojio je još jedan Hrvat iz Patriotsa, član obrane Rob Ninkovich. Ovaj ''linebacker'' je u Patsima od 2009. godine, a uoči Super Bowla podsjetio se hrvatskih korijena na svoj način.

Podsjetimo, prije pet godina Super Bowl naslovom okitio se još jedan američki Hrvat. Bivši NFL branič David Diehl je prije pet godina s New York Giantsima osvojio Super Bowl baš protiv Patriotsa. Otac mu je Nijemac, a majka Darlene Hrvatica, podrijetlom iz malog sela Bekavci kod Lovreća u Imotskome. Odgojen je kao Hrvat o čemu svjedoči veliki hrvatski grb tetoviran na ruci.

Naslov je tada slavio sa šalom kluba Croatia iz New Yorka dok je ulazak u veliko NFL finale tada proslavio sa šalom Hajduka. Godinu dana kasnije je na nogu dao tetovirati lik Žana, jedan od simbiola Torcide.